               ЕВРОПЕЙСКА КОМИСИЯ
            Брюксел, 25.8.2017
            COM(2017) 452 final
            2017/0213(APP)
            Предложение за
            РЕШЕНИЕ НА СЪВЕТА
            за изменение на Решение 2003/76/ЕО за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  В контекста на провежданата от Европейската централна банка политика на увеличаване на паричната маса и в съчетание с принципа за сигурност при управлението Европейската общност за въглища и стомана в ликвидация (ЕОВС в ликвидация), целевите приходи за финансиране на научно-изследователски проекти в областта на въглищата и стоманата намаляват значително от година на година, водейки до ситуация, при която може да не бъде осигурено критичното ниво на финансиране за организиране на съответна ежегодна покана за предложения за проекти.

                  Бюджетната рамка на Научно-изследователската програма на Изследователския фонд за въглища и стомана (RFCS) е намаляла от 46 милиона евро за 2017 г. (на база на приходите на ЕОВС в ликвидация от 2015 г.) на 27 милиона евро за 2018 г. (съответно на база на приходите на ЕОВС в ликвидация от 2016 г.) и се очаква сумата за 2019 г. да е дори още по-малка (между 14 милиона и 18 милиона евро).

                  Възможно е чрез мостово финансиране да се поддържа за известно време приемливо равнище на средствата за научно-изследователски проекти в областта на въглищата и стоманата, в очакване на промяна в монетарната политика и увеличение на приходите от активи на пазарите за публични облигации, а именно чрез рециклиране на неусвоени бюджетни кредити (unused appropriations), поставени на разположение на Научно-изследователската програма на RFCS и по-специално на сумите, съответстващи на анулирания на бюджетни кредити за задължения, поети по тази програма.

               С приемането на предлаганото изменение ще се разреши рециклирането на сумите по всички отменени бюджетни кредити (включително възстановените суми) в рамките на Научно-изследователската програма на RFCS в периода от 2003 г. насам, които са върнати в активите на ЕОВС в ликвидация и представляват средства за възможно допълнително финансиране на Научно-изследователската програма на RFCS в размер на 40,3 милиона евро. То ще осигури също и допълнително финансиране в размер на около 5 милиона евро годишно (колкото е била средногодишната сума по отменените бюджетни кредити в последните три години в рамките на Научно-изследователската програма на RFCS.

               •Съгласуваност със съществуващите разпоредби в тази област на разглежданата политика

                  Научно-изследователската програма на RFCS допълва други инструменти на ЕС, които могат да се използват за адаптиране на отрасъла на няколко равнища. Такива инструменти са например Европейският фонд за стратегически инвестиции, Европейските структурни и инвестиционни фондове, Програмата „Хоризонт 2020“ с включеното в нея публично-частно партньорство SPIRE (Устойчиво развита промишленост чрез прилагане на ресурсна и енергийна ефективност) и Европейският социален фонд.

                  Настоящото предложение е в съответствие с 4-ия приоритет на Комисията Юнкер — „По-задълбочен и по-справедлив вътрешноевропейски пазар с по-силна промишлена база“. То е в съответствие също с подкрепата от страна на ЕС на конкурентоспособността на отрасъла за производство на стомана и преобразуването на въгледобивния отрасъл, които са част от целите на Научно-изследователската програма на RFCS.

               •Съгласуваност с другите политики на Съюза

               Предложението е в пълно съответствие с предприеманите на равнището на ЕС инициативи в областта на промишлената политика. По-специално, то е в съответствие със Съобщението от 2014 г., озаглавено „За възраждане на европейската промишленост“
                  1
               , в което са определени приоритетите на ЕС в областта на промишлената политика, както и Съобщението от 2016 г., озаглавено: „Производство на стомана: запазване на устойчивите работни места и растежа в Европа“
                  2
               .

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Разпоредбите, регламентиращи отменените бюджетни кредити, са заложени в член 4 от Решение 2003/76/ЕО на Съвета за определяне на мерките, необходими за прилагането на Протокола
                  3
               .

               Предлаганото изменение засяга само два параграфа в член 4 от Решение 2003/76/ЕО на Съвета и има за цел да се прилага едно и също третиране (автоматичен пренос за следващата година) за двете категории неизползвани финансови средства: Бюджетни кредити, по които не са поети задължения до края на съответната година (appropriations not committed at year-end) и анулирани бюджетни кредити, за които са били поети задължения (cancellations of commitments).

               •Субсидиарност (при неизключителна компетентност)

                  Meрките за изпълнение на Протокола са определени с решение на Съвета, като внасянето на предложения за изменения в него е част от изключителните права на Комисията за инициатива за законодателни предложения.

               •Пропорционалност

                  Вътрешните консултации в рамките на Комисията доведоха до заключението, че рециклирането на сумите по отменените бюджетни кредити не може да бъде направено въз основа на тълкуване на съществуващата правна уредба. Следователно е необходимо да бъдат изменени параграф 4 и параграф 5 в член 4 от Решение 2003/76/ЕО на Съвета.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не е приложимо — проведените през 2013 г. мониторинг и оценка показаха, че RFCS е изпълнил своя мандат за подпомагане на конкурентоспособността на секторите, свързани с въгледобива и производството на стомана и потвърдиха необходимостта от адекватно равнище на финансиране.

               •Консултации със заинтересованите страни

                  Програмният комитет на Научно-изследователската програма на RFCS (COSCO) бе уведомен за намалението на разполагаемия бюджет (от 46 милиона евро за 2017 г. на 27 милиона евро за 2018 г.).

                  Европейската платформа за технологии в областта на стоманата (ESTEP, представляваща заинтересованите страни в отрасъла на производството на стомана) изрази своята пълна подкрепа за преразглеждане на Решението на Съвета, тъй като в противен случай много от участниците в научно-изследователската дейност биха пострадали от драстично намаление на финансовите средства на RFCS.

               •Събиране и използване на експертни становища

                  Не е релевантно за случая

               •Оценка на въздействието

                  Не е приложима.

                  Предложеното изменение има ограничен обхват и технически характер, без да има каквито и да са политически, икономически или бюджетни последици (тъй като е мярка за мостово финансиране).

               •Регулаторна пригодност и опростяване

                  Не са приложими.

                  При все това, предлаганото изменение ще опрости вътрешните работни дейности на Комисията по приключването на отчетите на ЕОВС в ликвидация за финансовата година, тъй като сумите по отменените бюджетни кредити няма вече да бъдат регистрирани и да се отразяват в баланса на ЕОВС в ликвидация.

               •Основни права

                  Не са приложими.

               4.ОТРАЖЕНИЕ ВЪРХУ БЮДЖЕТА

                  Няма.  Предложението няма отражение във връзка с персонала и не води до поемане на нови задължения за Общия бюджет съгласно текущата Многогодишна финансова рамка.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  Бързото приемане на настоящото предложение от законодателния орган до първото полугодие от 2018 г. би дало възможност на Комисията да увеличи очакваната бюджетна рамка на Научно-изследователската програма на RFCS за 2018 г. (в размер на 27 милиона евро) до 40 милиона евро за следващата ежегодна покана за предложения за проекти.

                  Оставащата сума може да бъде използвана за 2019 г., така че да се запази същото равнище на финансиране от страна на RFCS (40 милиона евро).

               •Обяснителни документи (за директивите)

                  Не са приложими.

               •Подробно разяснение на отделните разпоредби на предложението

                  Предлага се да се третират по еднакъв начин:

                  а) сумите по отменени бюджетни кредити:  сумите, за които са поети задължения с подписването на договори за безвъзмездна помощ и които са престанали да бъдат дължими на бенефициерите (защото допустимите разходи са били по-малки от очакваните), или които са възстановени, и

                  б) сумите, за които до края на съответната година не са поети задължения с подписване на договори за безвъзмездна помощ. Тези неусвоени финансови средства понастоящем автоматично се пренасят за следващата година в общия бюджет, в съответствие с член 4, параграф 4 от Решение 2003/76/ЕО на Съвета.

                  Поради това сумите по отменените бюджетни кредити би могло да бъдат приравнени към неусвоените финансови средства по член 4, параграф 4.

                  Освен това, възстановените суми по Научно-изследователската програма на RFCS ще бъдат третирани по същия начин и автоматично ще се пренасят, съгласно съответните разпоредби във Финансовия регламент, отнасящи се за целевите приходи (член 14 и член 21 от Финансовия регламент).

                  Това дава основание изцяло да се заличи настоящият параграф 5 в член 4 от Решение 2003/76/ЕО на Съвета.

                  При това положение изменението се отнася само за следните разпоредби:

                  1) Параграф 4 от член 4 се заменя със следното:

                  4. Неусвоените приходи и произхождащи от тези приходи бюджетни кредити, които все още са в наличност към 31 декември от всяка съответна година, както и отменените бюджетни кредити по Научно-изследователската програма на Изследователския фонд за въглища и стомана, се пренасят автоматично за следващата година.  Трансфери на тези бюджетни кредити не могат да бъдат извършвани към други бюджетни редове.

                  Сумата, съответстваща на анулиранията на бюджетни кредити, направени в периода от 6 февруари 2003 г. насам по Научно-изследователската програма на Изследователския фонд за въглища и стомана, се предоставя от момента на влизане в сила на настоящото решение.

                  2) Параграф 5 от член 4 се заличава.

               2017/0213 (APP)

               Предложение за

               РЕШЕНИЕ НА СЪВЕТА

               за изменение на Решение 2003/76/ЕО за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Протокола, приложен към Договора за Европейския съюз и към Договора за функционирането на Европейския съюз, относно финансовите последици от изтичането на срока на Договора за ЕОВС и Изследователския фонд за въглища и стомана, и по-специално член 2, параграф първи от него,

               като взе предвид предложението на Европейската комисия,

               като взе предвид съгласието на Европейския парламент,

               в съответствие със специална законодателна процедура,

               като има предвид, че:

               (1)Съгласно член 97 от Договора за създаване на Европейската общност за въглища и стомана (EОВС), Договорът изтече на 23 юли 2002 г.

               (2)С Протокола, приложен към Договора за създаване на Европейската общност (наричан по-долу „Протокола“), активите и пасивите на ЕОВС бяха прехвърлени на Европейската общност и нетната стойност на тези активи, така както са записани в баланса на ЕОВС от 23 юли 2002 г., бе предоставена за научно-изследователска дейност в секторите, свързани с отрасъла на въгледобива и производството на стомана.

               (3)Също така, с Протокола бе определено, че приходите от тези активи трябва да се използват за научни изследвания, извън рамковата научно-изследователска програма, в секторите свързани с въгледобива и производството на стомана, в съответствие с разпоредбите в Протокола и актовете, приети въз основа на него.

               (4)Поради извънредното намаление на предназначените за научни изследвания в областта на въглищата и стоманата приходи, произхождащи от активите на ЕОВС в ликвидация, което се дължи на ниските лихви на капиталовите пазари през последните години, необходимо е да се изменят правилата във връзка с анулиранията на бюджетни кредити, направени в рамките на Научно-изследователската програма на Изследователския фонд за въглища и стомана, така че да се разреши тяхното рециклиране в тази програма.

               (5)По същата причина е необходимо да се изменят и правилата относно възстановените суми по Научно-изследователската програма на Изследователския фонд за въглища и стомана, така че да се разреши тяхното рециклиране в тази програма съгласно съответните разпоредби на Финансовия регламент относно целевите приходи
                  4
               ,

               ПРИЕ НАСТОЯЩОТО РЕШЕНИЕ:

               Член 1

               Решение 2003/76/ЕО се изменя както следва:

               1) В член 4 параграф 4 се заменя със следното:

               „4. Неусвоените приходи и произхождащи от тези приходи бюджетни кредити, които все още са в наличност към 31 декември от всяка съответна година, както и отменените бюджетни кредити по Научно-изследователската програма на Изследователския фонд за въглища и стомана, се пренасят автоматично за следващата година. Трансфери на тези бюджетни кредити не могат да бъдат извършвани към други бюджетни редове.

               Сумата, съответстваща на отменените бюджетни кредити за периода от 6 февруари 2003 г. насам по Научно-изследователската програма на Изследователския фонд за въглища и стомана, се предоставя от момента на влизане в сила на настоящото решение.“.

               2) Параграф 5 в член 4 се заличава.

               Член 2

               Настоящото решение влиза в сила на двадесетия ден след деня на публикуването му в Официален вестник на Европейския съюз.

               Член 3

               Адресати на настоящото решение са държавите членки.

               Съставено в Брюксел на  година.

                     За Съвета

                     Председател

                     (1)
                  COM (2014)14

                     (2)
                  COM (2016)155

                     (3)
                  Протокол № 37 към Договора за функционирането на Европейския съюз относно финансовите последици от изтичането на срока на Договора за Европейската общност за въглища и стомана и относно Изследователския фонд за въглища и стомана

                     (4)
                  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стp. 1).


               ЕВРОПЕЙСКА КОМИСИЯ
            Брюксел, 17.6.2016
            COM(2016) 400 final
            2016/0186(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Решение № 445/2014/ЕС за установяване на действие на Съюза „Европейски столици на културата“ за годините 2020 — 2033
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

                  Действието „Европейски столици на културата“ (ЕСК) е уредено с Решение № 445/2014/ЕС
                     1
                   за званията, присъдени за годините 2020 — 2033. Приложението към решението съдържа хронологичен списък, в който се посочва периодът, през който всяка държава членка може да бъде домакин на действието (две държави членки годишно). Съревнованието за присъждане на званието „Европейска столица на културата“ стартира шест години преди годината на проявата с публикуването на покани за подаване на заявления от съответния национален орган.

                  В сравнение с предходното Решение № 1622/2006/ЕО
                     2
                  , Решение № 445/2014/ЕС разширява обхвата на действието за участие и на страни кандидатки и потенциални кандидати за членство в ЕС, при условие че те участват в програмата „Творческа Европа“ или в последващите програми на Съюза в подкрепа на културата на датата на публикуване на поканата за подаване на заявления. В резултат на това всяка трета година, считано от 2021 г. (т.е. през 2021 г., 2024 г., 2027 г., 2030 г. и 2033 г.), носители на званието могат да бъдат градове от страни кандидатки или потенциални кандидати. Тези съревнования започват най-късно шест години преди годината на проявата с публикуването от Комисията на покана за подаване на заявления.

                  Решение № 445/2014/ЕС обаче не включва държавите от Европейската асоциация за свободна търговия, които са страни по Споразумението за Европейското икономическо пространство („държавите от ЕАСТ/ЕИП“) (Норвегия, Исландия и Лихтенщайн). Ето защо в периода 2020—2033 г. не е възможно градове от тези държави да носят званието „Европейска столица на културата“.

                  С цел да се укрепят културните връзки между Европейския съюз и държавите от ЕАСТ/ЕИП се предлага Решение № 445/2014/ЕС да се измени, за да е възможно градове от държавите от ЕАСТ/ЕИП, които участват в програмата „Творческа Европа“ или в последващите програми на Съюза в подкрепа на културата, да кандидатстват за званието ЕСК.

                  Това би било в съответствие с член 167, параграф 3 от Договора за функционирането на Европейския съюз, съгласно който „Съюзът и държавите членки подкрепят сътрудничеството с трети страни [...] в сферата на културата [...]“.

                  Освен това включването на държавите от ЕАСТ/ЕИП би било в съответствие с член 81 от Споразумението за ЕИП и член 13 от протокол 31 относно сътрудничеството в специфични области извън четирите свободи.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               Настоящото предложение изменя Решение № 445/2014/ЕС за установяване на действие на Съюза „Европейски столици на културата“ за годините 2020 — 2033 и се основава на същото правно основание, а именно член 167, параграф 5 от ДФЕС.

               •Субсидиарност

               Тъй като Решение № 445/2014/ЕС е правен акт на ЕС, то може да бъде изменено само чрез равностоен правен акт. Държавите членки не могат да действат самостоятелно.

               •Пропорционалност

                  Вж. по-горе. Не съществуват други възможности за откриване на действието ЕСК за участие на градове от държавите от ЕАСТ/ЕИП.

               •Избор на инструмент

               Вж. по-горе. Предлаган инструмент: решение.

               •Публична консултация

               При подготовката на своето предложение за решение за ЕСК за званията, присъдени за годините 2020 — 2033, Комисията организира публична консултация между 27.10.2010 г. и 12.1.2011 г., при която получи 212 отговора. Един от въпросите се отнасяше до възможността за откриване на действието ЕСК за участие на държави извън ЕС
                  3
               . Тази идея беше посрещната с разностранни становища и към онзи момент Комисията реши да предложи частично отваряне за държави извън ЕС, като ограничи възможността до страните, които се стремят към пълно членство в Съюза.

               Комисията е на мнение, че не са необходими допълнителни консултации, тъй като предложението за ново решение цели само (леко) разширяване на достъпа до действието ЕСК, за да включи и държавите от ЕАСТ/ЕИП.

               3.ОТРАЖЕНИЕ ВЪРХУ БЮДЖЕТА

               Както и при Решение № 445/2014/ЕС, предложението на Комисията няма пряко отражение върху бюджета, тъй като наградата „Мелина Меркури“ и разходите на членовете на експертния екип, назначени от институциите и органите на Съюза, се покриват от съществуващите ресурси на програмата „Творческа Европа“ за финансовата рамка за периода 2014—2020 г. или ще бъдат включени в последващите програми на Съюза в подкрепа на културата за годините след 2020 г. Освен това предложението няма да доведе до по-голям брой европейски столици на културата за периода 2020—2033 г., тъй като градовете от държавите от ЕАСТ/ЕИП ще се съревновават с градове от страните кандидатки и потенциални кандидати за членство, които вече са част от съревнованието.

               4.ДРУГИ ЕЛЕМЕНТИ

               В своето предложение Комисията предлага:

               Да открие действието ЕСК за участие на градове от държавите от ЕАСТ/ЕИП, при условие че тези страни участват в програмата „Творческа Европа“ или в последващите програми на Съюза в подкрепа на културата на датата на публикуване на поканата за подаване на заявления;

               В тази перспектива да разшири участието в откритото съревнование на градове от страни кандидатки или потенциални кандидати, за да включи и градове от държавите от ЕАСТ/ЕИП;

               Да бъде присъдено звание ЕСК на град от страна кандидатка, потенциален кандидат или държава от ЕАСТ/ЕИП през 2028 г. вместо през 2027 г., така че да се даде възможност на тези държави да проведат преговори за участието си в програмата на Съюза в подкрепа на културата, която ще замени програмата „Творческа Европа“ за периода 2021—2027 г., преди Комисията да публикува съответната покана за подаване на заявления поне шест години преди годината на проявата;

               Да измени графика в приложението към Решение № 445/2014/ЕС в съответствие с това.

               2016/0186 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за изменение на Решение № 445/2014/ЕС за установяване на действие на Съюза „Европейски столици на културата“ за годините 2020 — 2033

               (текст от значение за ЕИП)

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 167, параграф 5 от него,

               като взеха предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Комитета на регионите
                  4
               ,

               в съответствие с обикновената законодателна процедура,

               като имат предвид, че:

               (1)Решение № 445/2014/ЕС на Европейския парламент и на Съвета
                  5
                има за цел да се запази и насърчи многообразието на културите в Европа и да се изтъкнат общите им черти, както и да се увеличи чувството за принадлежност на гражданите към едно общо културно пространство. Решението цели също така да се стимулира приносът на културата в дългосрочното развитие на градовете съгласно съответните им стратегии и приоритети.

               (2)В член 3 от Решение № 445/2014/ЕС се предвижда, че достъп до действието на Съюза „Европейски столици на културата“ имат само градове от държавите членки, от страни кандидатки или потенциални кандидати или от държава, която се присъединява към Съюза при обстоятелствата, посочени в член 3, параграф 5 от посоченото решение.

               (3)Действието на Съюза следва също така, при определени условия, да бъде отворено за участие за градове от държавите от Европейската асоциация за свободна търговия, които са страни по Споразумението за Европейското икономическо пространство („държавите от ЕАСТ/ЕИП“) с цел да се укрепят културните връзки между тези държави и Европейския съюз в съответствие с член 81 от Споразумението за Европейското икономическо пространство.

               (4)Въпреки това, през периода 2020—2033 г., обхванат от това решение, от съображения за равнопоставеност с градовете от държавите членки, на градовете от държавите от ЕАСТ/ЕИП следва да бъде позволено да участват само в едно съревнование за званието. Освен това всяка държава от ЕАСТ/ЕИП следва да бъде допусната да бъде домакин на проявата само веднъж през този период.

               (5)Страна кандидатка, потенциален кандидат или държава от ЕАСТ/ЕИП следва да е домакин на действието „Европейски столици на културата“ през 2028 г. вместо през 2027 г., така че да се даде възможност на тези държави да проведат преговори за участието си в програмата на Съюза в подкрепа на културата, която ще замени програмата „Творческа Европа“ за периода 2021—2027 г., преди съответната покана за подаване на заявления поне шест години преди годината на проявата.

               (6)Поради това Решение № 445/2014/ЕС следва да бъде съответно изменено,

               ПРИЕХА НАСТОЯЩОТО РЕШЕНИЕ:

               Член 1

               Решение № 445/2014/ЕС се изменя, както следва:

               1) Член 3 се изменя, както следва:

               а) параграф 2 се заменя със следното:

               „2. Броят на градовете, носители на званието за дадена година („годината на проявата“) не трябва да надвишава три.

               Званието се присъжда най-много на един град във всяка от двете държави членки, посочени в графика, поместен в приложението („графикът“), и през съответните години — на един град от държава от ЕАСТ/ЕИП, страна кандидатка или потенциален кандидат или на един град от страна, присъединяваща се към Съюза при посочените в параграф 5 обстоятелства.“;

               б) параграф 4 се заменя със следното:

               „4. Градовете в държавите от ЕАСТ/ЕИП, страните кандидатки и потенциалните кандидати, участващи в програмата „Творческа Европа“ или в последващите програми на Съюза в подкрепа на културата на датата на публикуване на поканата за подаване на заявления, посочена в член 10, параграф 2, могат да кандидатстват за званието за една година в рамките на открито съревнование, провеждащо се на всеки три години в съответствие с графика.

               Градовете в държавите от ЕАСТ/ЕИП, страните кандидатки и потенциалните кандидати могат да участват само в едно съревнование за периода 2020—2033 г.

               Всяка държава от ЕАСТ/ЕИП, страна кандидатка или потенциален кандидат може да бъде домакин на проявата само веднъж през периода 2020—2033 г.“;

               2) Член 10 се изменя, както следва:

               а) заглавието се заменя със следното:

               „Предварителен подбор и подбор в държавите от ЕАСТ/ЕИП, страните кандидатки и потенциалните кандидати“;

               б) параграф 1 се заменя със следното:

               „1. Комисията носи отговорност за организирането на съревнованието между градовете в държавите от ЕАСТ/ЕИП, страните кандидатки и потенциалните кандидати.“;

               в) в параграф 6 първата алинея се заменя със следното:

               „6. Екипът изготвя доклад за подбор във връзка със заявленията на първоначално одобрените градове кандидати заедно с препоръка за определянето на най-много един град от една държава от ЕАСТ/ЕИП, страна кандидатка или потенциален кандидат.“;

               3) В член 11 параграф 2 се заменя със следното:

               „2. В случая на държавите от ЕАСТ/ЕИП, страните кандидатки и потенциалните кандидати Комисията определя един град, който да носи званието през съответните години въз основа на препоръките, съдържащи се в доклада за подбор на екипа, и уведомява Европейския парламент, Съвета и Комитета на регионите за това решение не по-късно от четири години преди годината на проявата.“;

               4) Член 13 се изменя, както следва:

               а) в параграф 2 втората алинея се заменя със следното:

               „Съответната държава членка или държава от ЕАСТ/ЕИП, страна кандидатка или потенциален кандидат може да номинира наблюдател, който да присъства на тези заседания.“;

               б) в параграф 3 втората алинея се заменя със следното:

               „Екипът представя докладите си за мониторинг на Комисията, както и на определените градове и съответната държава членка или държава от ЕАСТ/ЕИП, страна кандидатка или потенциален кандидат.“;

               5) Приложението се заменя с текста в приложението към настоящото решение.

               Член 2

               Настоящото решение влиза в сила на двадесетия ден след деня на публикуването му в Официален вестник на Европейския съюз.

               Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)
                  Решение № 445/2014/ЕС на Европейския парламент и на Съвета от 16 април 2014 г. за установяване на действие на Съюза „Европейски столици на културата“ за годините 2020 — 2033 и за отмяна на Решение № 1622/2006/ЕО (OВ L 132, 3.5.2014 г., стр. 1).

                     (2)
                  Решение № 1622/2006/ЕО на Европейския парламент и на Съвета от 24 октомври 2006 г. за установяване на действията на Общността „Европейска столица на културата“ за годините 2007 — 2019 (ОВ L 304, 3.11.2006 г., стр. 1).

                     (3)
                  Анализ на резултатите от консултацията:

                     http://ec.europa.eu/programmes/creative-europe/actions/documents/ecoc/consultation-analysis-results_en.pdf

                     (4)
                  ОВ C […], […] г., стр. […].

                     (5)
                  Решение № 445/2014/ЕС на Европейския парламент и на Съвета от 16 април 2014 г. за установяване на действие на Съюза „Европейски столици на културата“ за годините 2020 — 2033 и за отмяна на Решение № 1622/2006/ЕО (OВ L 132, 3.5.2014 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 17.6.2016
            COM(2016) 400 final
            ПРИЛОЖЕНИЕ
            Предложение за РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Решение № 445/2014/ЕС за установяване на действие на Съюза „Европейски столици на културата“ за годините 2020 — 2033

               ПРИЛОЖЕНИЕ

               Предложение за РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Решение № 445/2014/ЕС за установяване на действие на Съюза „Европейски столици на културата“ за годините 2020 — 2033

               ГРАФИК

                        2020 г.

                        Хърватия

                        Ирландия

                        2021 г.

                        Румъния

                        Гърция

                        Страна кандидатка или потенциален кандидат

                        2022 г.

                        Литва

                        Люксембург

                        2023 г.

                        Унгария

                        Обединено кралство

                        2024 г.

                        Естония

                        Австрия

                        Държава от ЕАСТ/ЕИП, страна кандидатка или потенциален кандидат
                           1

                        2025 г.

                        Словения

                        Германия

                        2026 г.

                        Словакия

                        Финландия

                        2027 г.

                        Латвия

                        Португалия

                        2028 г.

                        Чешка република

                        Франция

                        Държава от ЕАСТ/ЕИП, страна кандидатка или потенциален кандидат

                        2029 г.

                        Полша

                        Швеция

                        2030 г.

                        Кипър

                        Белгия

                        Държава от ЕАСТ/ЕИП, страна кандидатка или потенциален кандидат

                        2031 г.

                        Малта

                        Испания

                        2032 г.

                        България

                        Дания

                        2033 г.

                        Нидерландия

                        Италия

                        Държава от ЕАСТ/ЕИП, страна кандидатка или потенциален кандидат

                     (1)
                  При условие че настоящото решение влезе в сила преди предвиденото публикуване на поканата за подаване на заявления за съревнованието за 2024 г., т.е. шест години преди годината на проявата.


               ЕВРОПЕЙСКА КОМИСИЯ
            ???????, 19.2.2016
            COM(2016) 77 final
            2016/0048(NLE)
            Предложение за
            РЕШЕНИЕ НА СЪВЕТА
            относно позицията, която да бъде приета от името на Европейския съюз в Международната морска организация по време на 40-ата сесия на Комитета за улесняване на корабоплаването, 69-ата сесия на Комитета по опазване на морската среда и 96-ата сесия на Комитета по морска безопасност, във връзка с приемането на измененията на Конвенцията за улесняване на международното морско корабоплаване, приложение IV към MARPOL, правила II-2/13 и II-2/18 от SOLAS, Кодекса за системите за противопожарна безопасност и Кодекса за подобрената програма за преглед за 2011 г.

               ОБЯСНИТЕЛЕН МЕМОРАНДУМ

               1.ВЪВЕДЕНИЕ

               Настоящото предложение на Комисията се отнася до установяването на позицията на Съюза на 40-ата сесия на Комитета за улесняване на корабоплаването (40-ата сесия на Комитета FAL) на Международната морска организация (ММО), 69-ата сесия на Комитета по опазване на морската среда (69-ата сесия на MEPC) на ММО и 96-ата сесия на Комитета по морска безопасност (96-ата сесия на MSC) на ММО във връзка с шест изменения, посочени поотделно в изброените по-долу точки.

               1.1         Общ преглед на Конвенцията за улесняване на международното морско корабоплаване

               На 39-ата сесия на Комитета за улесняване на корабоплаването (39-ата сесия на Комитета FAL) бяха одобрени измененията на приложението към Конвенцията за улесняване на международното морско корабоплаване (Конвенция FAL) с цел да бъдат приети в рамките на 40-ата сесия на Комитета FAL, след като на 35-ата сесия на Комитета FAL беше постигнато съгласие за започване на всеобхватно преразглеждане на Конвенцията, за да се гарантира, че тя представлява подходящ отговор на настоящите и нововъзникващите нужди на сектора на морския транспорт, както и за модернизиране на нейните разпоредби, като се отчита развитието в областта на предаването на информация и данни по електронен път и концепцията за обслужване на едно гише.

               От особен интерес за ЕС е въпросът с изискването в списъците с пътници да се включва номер на виза, когато е приложимо, и въпросът със спазването на формалностите за даване на сведения в електронен формат.

               Продължават да съществуват някои разлики между Конвенцията FAL и правото на ЕС във връзка със стандарт 2.6.1 (относно данните, които публичните органи изискват да бъдат включени в списъка на екипажа), стандарт 2.23, стандарт 3.10, стандарт 3.10.2, стандарт 3.45 и препоръчителна практика 3.21. В съответствие с член VIII от Конвенцията FAL договарящите правителства уведомяват генералния секретар на ММО за тези разлики.

               Тези промени по Конвенцията FAL са посочени в приложение 1 към доклада от 39-ата сесия на Комитета FAL (FAL 39/16). В точка 4.43 от доклада от 39-ата сесия на Комитета FAL се посочва, че промените ще бъдат приети на 40-ата сесия на Комитета FAL.

               1.2Изменения на правила 1 и 11 от приложение IV към MARPOL по отношение на изискванията за специални зони

               На 68-ата сесия на Комитета по опазване на морската среда (68-ата сесия на MEPC) бе разгледано дали са получени достатъчно уведомления относно наличието на пристанищни приемни съоръжения в съответствие с правило 13 от приложение IV към Международната конвенция за предотвратяване на замърсяването от кораби (MARPOL), за да могат да се прилагат разпоредбите за специалната зона на Балтийско море и също така за да се определи областта, в рамките на която биха могли да се прилагат разпоредбите за специални зони, като се отчита фактът, че уведомления бяха отправени само от осем от деветте балтийски държави.

               Беше постигнато съгласие, че са получени достатъчно уведомления и поради това могат да се установят ефективни дати за влизането в сила на разпоредбите за специалната зона съгласно документ MEPC 68/10/2. Беше установено, че предложеното определение на областта се различава от определението в приложение IV към MARPOL и че е необходимо изменение на приложение IV към MARPOL, за да влезе в сила новото определение на специалната зона съгласно документ MEPC 68/10/2.

               Тези изменения на правила 1 и 11 от приложение IV към MARPOL са посочени в приложението към документ MEPC 69/3/3 с цел да бъдат приети на 69-ата сесия на MEPC, както е посочено в точка 10.22 от доклада от 68-ата сесия на MEPC (MEPC 68/21). Измененията бяха разпространени от секретариата на ММО като Циркулярно писмо № 3591 от 7 октомври 2015 г. в съответствие с член 16 от MARPOL, включително проект на резолюция на MEPC за приемането им.

               1.3Изменения на правило II-2/13 от SOLAS

               95-ата сесия на MSC одобри проекта за изменения на правило II-2/13 от Международната конвенция за безопасност на човешкия живот на море (SOLAS), с които ще бъдат установени изисквания за оценка на аварийните изходи чрез анализ от гледна точка на възможността за евакуация още от началото на проектирането, които ще се прилагат към нови ро-ро пътнически кораби и други пътнически кораби, превозващи повече от 36 пътници. Анализът ще се използва, за да се установи и предотврати, доколкото е възможно, вероятното струпване на хора в резултат от нормалното движение на пътници и екипаж по аварийните маршрути по време на напускане на кораба, като се отчита и вероятността екипажът да се придвижва по тези маршрути в посока, противоположна на движението на пътниците. В допълнение анализът се използва, за да се докаже, че аварийните разпоредби са достатъчно гъвкави и предвиждат правила за евентуални случаи, при които определени аварийни маршрути, сборни пунктове, пунктове за качване или спасителни съдове не са на разположение, защото са повредени.

               Тези промени са определени в приложение 14 в MSC 95/22/add.2. В точка 10.19 от доклада от 95-ата сесия на MSC (MSC 95/22) се посочва, че промените ще бъдат приети на 96-ата сесия на MSC.

               1.4 Изменения на правило II-2/18 от SOLAS относно площадките за кацане на хеликоптери на пътнически ро-ро кораби за нови кораби във връзка с нова глава 17 към Кодекса за системите за противопожарна безопасност

               Глава II-2/18 от SOLAS съдържа изисквания за хеликоптерните съоръжения. Тези изменения на Конвенцията SOLAS имат за цел въвеждане на Циркулярно писмо MSC.1/Circ.1431 на ММО — Насоки за одобряването на противопожарното оборудване с пяна за хеликоптерни съоръжения — от 22 юни 2012 г. с цел разпоредбите да станат задължителни. Поради това системата за използване на пяна трябва да е в съответствие с насоките. Тези изменения бяха одобрени на 92-рата сесия на Комитета по морска безопасност (92-рата сесия на MSC) с цел да бъдат приети на 93-тата ѝ сесия (93-тата сесия на MSC).

               Във връзка с предвиденото приемане на измененията на 93-тата сесия на MSC Съветът прие Решение 2014/280/ЕС от 8 май 2013 г.
                  1
               , съгласно което позицията на ЕС бе да изрази съгласие с приемането на измененията на правило II-2/18 от SOLAS.

               При все това във фазата на приемане 93-тата сесия на MSC взе решение да върне проекта за изменения обратно на втората сесия на подкомитета за корабни системи и оборудване (2-рата сесия на SSE) на ММО за по-задълбочен анализ.

               След като бяха получени резултатите от 2-рата сесия на SSE във връзка с проекта за изменения на правило II-2/18 от SOLAS, по време на 95-ата сесия на MSC беше отбелязано, че на 2-рата сесия на SSE също така е изготвена нова глава 17 към Кодекса за системите за противопожарна безопасност (FSS кодекс) относно противопожарно оборудване с пяна за хеликоптерни съоръжения, която следва да се одобри с цел приемането ѝ на 96-ата сесия на MSC. В резултат от решението за изготвяне на нова глава 17 към FSS кодекса на 2-рата сесия на SSE беше поискано 95-ата сесия на MSC да проучи произтичащите корекции на проекта за изменения на правило II-2/18 от SOLAS, с оглед приемането им на 96-ата сесия на MSC, а не на 95-ата сесия на MSC, във връзка с приемането на новата глава 17 към FSS кодекса.

               Поради това коригираните изменения на правило II-2/18 от SOLAS са включени отново в настоящото предложение за решение на Съвета, тъй като ще бъдат разгледани допълнително на 96-ата сесия на MSC с оглед на приемането на новата глава 17 към FSS кодекса.

               Тези промени по измененията на правило II-2/18 от SOLAS са посочени в приложение 2 към SSE 2/20. В точка 12.16 от доклада от 95-ата сесия на MSC (MSC 95/22) се посочва, че измененията ще бъдат приети на 96-ата сесия на MSC. Новата глава 17 към FSS кодекса е посочена в приложение 18, точка 2 към доклада от 95-ата сесия на MSC (MSC 95/22/Add. 2). В точка 12.15 от доклада от 95-ата сесия на MSC (MSC 95/22) се посочва, че новата глава ще бъде приета на 96-ата сесия на MSC.

               1.5 Преработена глава 8 от Кодекса за системите за противопожарна безопасност относно автоматични системи за пръскачки, детектори за пожар и противопожарна аварийна сигнализация

               Вследствие на повреди в автоматичните системи за пръскачки в резултат на наслоявания или блокиране с минерални вещества 95-ата сесия на MSC одобри проекта за изменения на глава 8 от Кодекса за системите за противопожарна безопасност (FSS кодекс), съгласно който се предвижда да се обърне специално внимание на спецификациите за качеството на водата, предоставени от производителя на системите, за да се предотврати вътрешна корозия и задръстване на пръскачките.

               Предоставените от производителите указания за въвеждане в експлоатация, инспекции и поддръжка трябва да включват спецификации за качеството на водата, които трябва да се спазват през целия жизнен цикъл на системата, и качеството на водата трябва внимателно да се следи на борда.

               Тези изменения са определени в точка 1 от приложение 18 към MSC 95/22/Add.2. В точка 12.11 от доклада от 95-ата сесия на MSC (MSC 95/22) се посочва, че измененията ще бъдат приети на 96-ата сесия на MSC.

               1.6Изменения на Кодекса за подобрената програма за преглед (ППП) за 2011 г.

               В схемата за оценка на състоянието (СОС) на ММО се определя рамката за интензивна инспекция на кораби на възраст над 15 години. В подобрената програма за инспекции по време на преглед на кораби за насипни товари и нефтени танкери или „Подобрена програма за преглед“ (ППП) се уточнява как да се провежда такава интензивна инспекция. Тъй като ППП се използва за постигане на целите на СОС, в СОС ППП се посочва като инструмент в тази връзка. Тези изменения на Кодекса за ППП са свързани с хармонизирано използване на определения по отношение на признати организации навсякъде в Кодекса. Предложените изменения са от редакционно естество. Поради това 95-ата сесия на MSC се съгласи да бъде изготвена поправка на приложение 2 към доклада от 94-тата сесия на MSC (MSC 94/21) с цел включване на горепосочените корекции в оригиналния текст на резолюция MSC.381(94) относно изменения на международния Кодекс за подобрената програма за инспекции по време на преглед на кораби за насипни товари и нефтени танкери, 2011 г. (Кодекс за ППП от 2011 г.).

               Тези промени са определени в приложение 15 към MSC 95/22/Add.2. В точка 10.26 от доклада от 95-ата сесия на MSC (MSC 95/22) се посочва, че измененията ще бъдат приети на 96-ата сесия на MSC.

               2.ПРИЕМАНЕ НА ИЗМЕНЕНИЯТА НА ММО

               2.1Приемане на измененията

               Измененията, посочени в точки 1.1—1.6 по-горе, бяха одобрени на 39-ата сесия на Комитета за улесняване на корабоплаването, проведена на 22—26 септември 2014 г., 68-ата сесия на Комитета по опазване на морската среда, проведена на 11—15 май 2015 г., и 95-ата сесия на Комитета по морска безопасност, проведена на 3—12 юни 2015 г., и трябва да бъдат представени за приемане на 40-ата сесия на Комитета за улесняване на корабоплаването на 4—8 април 2016 г., 69-ата сесия на Комитета по опазване на морската среда на 18—22 април 2016 г. и 96-ата сесия на Комитета по морска безопасност на 11—20 май 2016 г.

               2.2Приемане

               След като бъдат одобрени и приети от трите комитета, посочените в точки 1.1—1.6 по-горе изменения ще бъдат съобщени на съответните договарящи страни, за да ги приемат.

               3.СЪОТВЕТНО ЗАКОНОДАТЕЛСТВО НА ЕС И КОМПЕТЕНТНОСТ НА ЕС

               3.1Общ преглед на Конвенцията за улесняване на международното морско корабоплаване

               Приложното поле на Директива 2010/65/ЕС на Европейския парламент и на Съвета относно формалностите за даване на сведения за кораби, пристигащи във и/или напускащи пристанищата на държавите членки, и за отмяна на Директива 2002/6/ЕО е насочено към опростяване и хармонизиране на административните процедури, които се прилагат към морския транспорт, чрез въвеждане на задължение за електронното предаване на данни и чрез рационализиране на формалностите за даване на сведения. Формалностите за даване на сведения, посочени в приложението към Директивата, са разделени в три категории: А) правни актове на Съюза, Б) формуляри FAL и формалности, произтичащи от Конвенцията FAL, и В) други формалности, произтичащи от националното законодателство. Използването на формуляри FAL в ЕС се оценява, а данните, изисквани съгласно правните актове на Съюза и формулярите FAL, се събират, за да се гарантира използването на спецификациите за електронни формуляри FAL, когато е приложимо. Съгласно член 7 от Директивата държавите членки приемат формулярите FAL за изпълнение на формалностите за даване на сведения, а след 1 юни 2015 г. ги приемат само в електронен формат.

               Изискването в списъците на екипажа и пътниците да се включи номер на виза, когато е приложимо, произтича от точка 3.1.2 от приложение VI към Регламент (ЕО) № 562/2006 на Европейския парламент и на Съвета за създаване на Кодекс на Общността за режима на движение на лица през границите (Кодекс на шенгенските граници) (посочен в точка A.2 от приложението към Директива 2010/65/ЕС).

               Поради това общият преглед на Конвенцията FAL ще засегне Директива 2010/65/ЕС и Регламент (ЕО) № 562/2006.

               3.2Изменения на правила 1 и 11 от приложение IV към MARPOL по отношение на изискванията за специални зони

               Въпросът относно наличието на адекватни пристанищни съоръжения попада в обхвата на изключителната компетентност на ЕС въз основа на член 4 от Директива 2000/59/ЕО на Европейския парламент и на Съвета относно пристанищните приемни съоръжения за отпадъци от експлоатацията на корабите и на остатъци от товари. Ангажиментът за осигуряване на пристанищни приемни съоръжения в съответствие с правило 12а от Резолюция MEPC.200(62) засяга предмета на тази Директива. Ако проектът за изменения на приложение IV към MARPOL за определяне на ефективни дати, на които част от Балтийско море да бъде обозначена като специална зона, бъде приет от ММО, тези изменения ще станат задължителни за Съюза.

               3.3Изменения на правило II-2/13 от SOLAS относно анализ от гледна точка на възможността за евакуация за пътнически кораби

               С правило II-2/13 от SOLAS се регламентира въпросът за аварийните изходи. Измененията, които следва да бъдат приети на 96-ата сесия на MSC и с които ще се осъществят промени по правило II-2/13 от SOLAS, ще засегнат правото на ЕС посредством прилагането на Директива 2009/45/ЕО на Европейския парламент и на Съвета за правилата за безопасност и стандартите за пътническите кораби. Член 6, параграф 2, буква а), подточка i) гласи, че новите пътнически кораби от клас А се съобразяват изцяло с изискванията на Конвенцията SOLAS от 1974 г. и нейните изменения. Освен това Директива 2009/45/ЕО съдържа подробни правила относно аварийните изходи на ро-ро пътническите кораби от класове B, C и D, определени в приложение I, глава II, част Б, точка Б.6-1.

               3.4 Изменения на правило II-2/18 от SOLAS относно площадките за кацане на хеликоптери на пътнически ро-ро кораби за нови кораби във връзка с нова глава 17 към Кодекса за системите за противопожарна безопасност

               Съюзът прие изисквания относно осигуряването на площадки за кацане на хеликоптери чрез глава II-2 от приложение I към Директива 2009/45/ЕО. По-специално правило 18, част Б от тази глава гласи, че „корабите, оборудвани с площадки за кацане на хеликоптери, отговарят на изискванията на правило 18 на част Ж от глава II-2 на ревизираната версия на Конвенцията SOLAS от 1 януари 2003 г.“. Член 6, параграф 2, буква а), подточка i) гласи, че новите пътнически кораби от клас А се съобразяват изцяло с изискванията на Конвенцията SOLAS от 1974 г. и с нейните изменения. В резултат на това предвидените в Директива 2009/45/ЕО изисквания относно осигуряването на площадки за кацане на хеликоптери на пътнически ро-ро кораби за нови кораби ще трябва да бъдат преразгледани, ако измененията на правило II-2/18 от SOLAS бъдат приети.

               Освен това с глава II-2, част A, правило 2 от приложение I към Директива 2009/45/ЕО се прилага Кодексът за системите за противопожарна безопасност, приет с Резолюция MSC.98(73), по отношение на кораби от класове B, C и D, построени на или след 1 януари 2003 г.

               Поради това измененията на SOLAS и новата глава 17 към Кодекса за системите за противопожарна безопасност, които следва да бъдат приети на 96-ата сесия на MSC, ще засегнат предвидените в Директива 2009/45/ЕО изисквания относно осигуряването на площадки за кацане на хеликоптери, като ще определят рамката за преразглеждането на тези правила.

               3.5 Преработена глава 8 от Кодекса за системите за противопожарна безопасност относно автоматични системи за пръскачки, детектори за пожар и противопожарна аварийна сигнализация

               Съгласно глава II-2, част A, правило 8 от приложение I към Директива 2009/45/ЕО относно автоматични системи за пръскачки, детектори за пожар и противопожарна аварийна сигнализация се изисква тези системи да могат да се задействат по всяко време, без за това да е необходимо действие от страна на екипажа. Член 6, параграф 2, буква а), подточка i) гласи, че новите пътнически кораби от клас А се съобразяват изцяло с изискванията на Конвенцията SOLAS от 1974 г. и с нейните изменения.

               Освен това с глава II-2, част A, правило 8 от приложение I към Директива 2009/45/ЕО се прилага Кодексът за системите за противопожарна безопасност, приет с Резолюция MSC.98(73), както е изменена, по отношение на кораби от класове B, C и D, построени на или след 1 януари 2003 г.

               Поради това измененията на глава 8 от Кодекса за системите за противопожарна безопасност ще засегнат правото на ЕС посредством прилагането на Директива 2009/45/ЕО.

               3.6Изменения на Кодекса за подобрената програма за преглед за 2011 г.

               Целта на Регламент (ЕС) № 530/2012 на Европейския парламент и на Съвета относно ускореното въвеждане на изисквания за двукорпусни или еквивалентни конструкции за еднокорпусни нефтени танкери е да се създаде ускорена схема за въвеждане за прилагането на изискванията за двукорпусна или еквивалентна конструкция на MARPOL 73/78 по смисъла на член 3 от този регламент към еднокорпусните нефтени танкери и да забрани превозването към или от пристанища на държавите членки на тежки нефтопродукти в еднокорпусни нефтени танкери.

               Този регламент въвежда изискването за задължително прилагане на Схемата за оценка на състоянието (СОС) на ММО към еднокорпусни нефтени танкери на възраст над 15 години. Съгласно член 5 такива танкери трябва да отговарят на СОС, която е определена в член 6 като схемата за оценка на състоянието, приета с Резолюция МЕРС 94(46) от 27 април 2001 г., изменена с Резолюция МЕРС 99(48) от 11 октомври 2002 г. и с Резолюция МЕРС 112(50) от 4 декември 2003 г. В подобрената програма за инспекции по време на преглед на кораби за насипни товари и нефтени танкери или „Подобрена програма за преглед“ (ППП) се уточнява как да се провежда такава интензивна оценка. Тъй като ППП се използва като инструмент за постигане на целите на СОС, всички промени на инспекциите по ППП ще бъдат пряко и автоматично приложими посредством Регламент (ЕС) № 530/2012. Поради това измененията, които следва да бъдат приети на 96-ата сесия на MSC и с които ще бъдат осъществени промени по Кодекса за ППП, ще засегнат правото на ЕС посредством прилагането на Регламент (ЕС) № 530/2012.

               3.7Обобщение

               С оглед на връзките между предложените изменения и съответното законодателство на ЕС, посочено по-горе, Комисията счита, че приемането на горепосочените изменения, което се очаква да стане на 40-ата сесия на Комитета FAL, 69-ата сесия на MEPC и 96-ата сесия на MSC, попада под изключителната външна компетентност на ЕС, поверена на Съюза съгласно член 3, параграф 2 от ДФЕС, дотолкова доколкото приемането на разглежданите международни инструменти засяга общи правила или променя техния обхват.

               В съответствие с богатата съдебна практика и въпреки че Европейският съюз не е член на ММО или договаряща страна по въпросните международни документи, държавите членки нямат право да поемат задължения, които могат да засегнат правилата на ЕС, въведени за постигане на целите на Договорите, освен ако са оправомощени за това с решение на Съвета по предложение на Комисията.

               4.Заключение

               Поради това Комисията предлага решение на Съвета относно позицията, която да бъде приета от името на Европейския съюз относно измененията, посочени в точки 1.1—1.6 по-горе, които следва да бъдат приети съответно на 40-ата сесия на Комитета за улесняване на корабоплаването, 69-ата сесия на Комитета по опазване на морската среда и 96-ата сесия на Комитета по морска безопасност.

               2016/0048 (NLE)

               Предложение за

               РЕШЕНИЕ НА СЪВЕТА

               относно позицията, която да бъде приета от името на Европейския съюз в Международната морска организация по време на 40-ата сесия на Комитета за улесняване на корабоплаването, 69-ата сесия на Комитета по опазване на морската среда и 96-ата сесия на Комитета по морска безопасност, във връзка с приемането на измененията на Конвенцията за улесняване на международното морско корабоплаване, приложение IV към MARPOL, правила II-2/13 и II-2/18 от SOLAS, Кодекса за системите за противопожарна безопасност и Кодекса за подобрената програма за преглед за 2011 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 и член 218, параграф 9 от него,

               като взе предвид предложението на Европейската комисия,

               като има предвид, че:

               (1)Действията от страна на Съюза в сектора на морския транспорт следва да имат за цел подобряването на морската безопасност и опазването на морската среда.

               (2)На срещата си в рамките на своята 39-а сесия Комитетът за улесняване на корабоплаването (Комитет FAL) на Международната морска организация (ММО) одобри изменения на Конвенцията за улесняване на международното морско корабоплаване (Конвенция FAL). Очаква се тези изменения да бъдат приети по време на 40-ата сесия на Комитета FAL, която ще се проведе през април 2016 г.

               (3)На срещата си в рамките на своята 68-а сесия Комитетът по опазване на морската среда (MEPC) на ММО постигна съгласие, че са получени достатъчно уведомления съгласно правило 12а от приложение IV към MARPOL, за да бъде обозначена част от Балтийско море като специална зона, така че за тази специална зона да бъде определена ефективна дата за влизането в сила на това обозначение, предвидено в правило 11.3 от приложение IV. На 68-ата сесия на MEPC беше направено заключение, че трябва да се изменят правила 1 и 11 от приложение IV към MARPOL, за да влезе в сила обозначаването на тази част от специалната зона и че в тази връзка следва да се предложат изменения на приложение IV към MARPOL. Очаква се тези изменения да бъдат приети по време на 69-ата сесия на MEPC, която ще се проведе през април 2016 г.

               (4)На срещата си в рамките на своята 95-а сесия Комитетът по морска безопасност (MSC) на ММО одобри изменения на правила II-2/13 и II-2/18 от SOLAS, Международния кодекс за системите за противопожарна безопасност (FSS кодекс) и Кодекса за подобрената програма за преглед за 2011 г. (Кодекс за ППП). Очаква се тези изменения да бъдат приети по време на 96-ата сесия на MSC, която ще се проведе през май 2016 г.

               (5)С общия преглед на Конвенцията FAL се модернизират нейните разпоредби, като се отчита развитието в областта на предаването на информация и данни по електронен път и концепцията за обслужване на едно гише. По-специално с него се въвеждат мерки от значение за Европейския съюз във връзка с вписването на номера на визи в списъците с пътници, но не и в списъците на екипажа, както и правото на органите да въведат задължение за електронно подаване на формуляри. В членове 5 и 7 от Директива 2010/65/ЕС на Европейския парламент и на Съвета
                  2
                се установява, че формалностите за даване на сведения за кораби, пристигащи във и напускащи пристанищата на държавите членки, се приемат само в електронен формат чрез едно гише, считано от 1 юни 2015 г., и че до тази дата държавите членки приемат формуляри FAL на хартиен носител с цел спазване на формалностите за даване на сведения. Считано от 1 юни 2015 г. информацията, която се изисква в съответствие с правен акт на Съюза, трябва да се предоставя в електронен формат. Изискването в списъците на екипажа и пътниците да се включи номер на виза, когато е приложимо, произтича от точка 3.1.2 от приложение VI към Регламент (ЕО) № 562/2006 на Европейския парламент и на Съвета.
                  3
                Тези изисквания налагат по-строги задължения в сравнение със съответните правила, предвидени в Конвенцията FAL, и представляват разлика по смисъла на член VIII от тази Конвенция. Поради това в качеството си на договарящи страни по Конвенцията FAL държавите членки следва да отправят уведомление до ММО за тази разлика.

               (6)Целта на измененията на приложение IV към MARPOL е да се осигури правна рамка за предприемане на мерки във връзка с постигнатото на 68-ата сесия на MEPC съгласие, че са получени достатъчно уведомления относно наличието на пристанищни приемни съоръжения, за да могат да влязат в сила разпоредбите за специалната зона на Балтийско море и следователно да се определят ефективни дати за влизането в сила на обозначението на тази част от Балтийско море като специална зона в съответствие с тези уведомления. Член 4 от Директива 2000/59/ЕО на Европейския парламент и на Съвета
                  4
                обхваща въпроса за наличието на пристанищни приемни съоръжения, който е обхванат и от правило 12а от Резолюция MEPC.200(62), с цел намаляване на изхвърлянето в морето на отпадъци, генерирани при експлоатацията на кораби, и на остатъци от товари, и по-специално неправомерното изхвърляне, извършено от кораби, ползващи пристанищата на Съюза.

               (7)С измененията на правило II-2/13 от Международната конвенция за безопасност на човешкия живот на море (SOLAS) ще бъдат въведени изисквания за оценка на аварийните изходи чрез анализ от гледна точка на възможността за евакуация още от началото на проектирането, които ще се прилагат към нови ро-ро пътнически кораби и други пътнически кораби, превозващи повече от 36 пътници. С член 6, параграф 2, буква а), подточка i) от Директива 2009/45/ЕО на Европейския парламент и на Съвета
                  5
                се установява, че новите пътнически кораби от клас А се съобразяват изцяло с изискванията на Конвенцията SOLAS от 1974 г. и нейните изменения. Освен това Директива 2009/45/ЕО съдържа подробни правила относно аварийните изходи на ро-ро пътническите кораби от класове B, C и D, определени в приложение I, глава II, част Б, точка 6-1.

               (8)С измененията на правило II-2/18 от SOLAS относно площадките за кацане на хеликоптери на пътнически ро-ро кораби за нови кораби разпоредбите на Циркулярно писмо MSC.1/Circ.1431 на ММО от 31 май 2012 г. относно насоки за одобряването на противопожарното оборудване с пяна за хеликоптерни съоръжения стават задължителни. В глава II-2, част Б, правило 18 от приложение I към Директива 2009/45/ЕО на Европейския парламент и на Съвета се предвижда, че корабите, оборудвани с площадки за кацане на хеликоптери, отговарят на изискванията на правилото на ревизираната версия на Конвенцията SOLAS от 1 януари 2003 г., които понастоящем се очаква да бъдат изменени.

               (9)В преработената глава 8 от Кодекса за системите за противопожарна безопасност (FSS кодекс) ще бъде предвидено да се обръща специално внимание на спецификациите за качеството на водата, предоставени от производителя на системите, за да се предотврати вътрешна корозия и вътрешно задръстване на пръскачките. С член 6, параграф 2, буква а), подточка i) от Директива 2009/45/ЕО на Европейския парламент и на Съвета се установява, че новите пътнически кораби от клас А се съобразяват изцяло с изискванията на Конвенцията SOLAS от 1974 г. и нейните изменения, която включва FSS кодекса, чието прилагане е задължително съгласно SOLAS по силата на Резолюция MSC.99(73) на ММО. Освен това Директива 2009/45/ЕО на Европейския парламент и на Съвета съдържа подробни правила относно потушаване на пожари за кораби от класове B, C и D, определени в приложение I, глава II-2, част А, точки 4.5 и 4.8.

               (10)Новата глава 17 от FSS кодекса ще съдържа по-подробни спецификации относно противопожарно оборудване с пяна за защита на хеликоптерни съоръжения, както се изисква в глава II-2 от SOLAS. С член 6, параграф 2, буква а), подточка i) от Директива 2009/45/ЕО на Европейския парламент и на Съвета се установява, че новите пътнически кораби от клас А се съобразяват изцяло с изискванията на Конвенцията SOLAS от 1974 г. и нейните изменения, която включва FSS кодекса, чието прилагане е задължително съгласно SOLAS по силата на Резолюция MSC.99(73) на ММО. Освен това Директива 2009/45/ЕО съдържа подробни правила относно специалните изисквания към съоръженията за кацане на хеликоптери за кораби от класове B, C и D, определени в приложение I, глава II, част Б, точка 18.

               (11)Целта на измененията на Кодекса за ППП от 2011 г. е да се хармонизира използването на определения във връзка с признати организации. С членове 5 и 6 от Регламент (ЕС) № 530/2012 на Европейския парламент и на Съвета
                  6
                се въвежда изискването за задължително прилагане на Схемата за оценка на състоянието (СОС) на ММО към еднокорпусни нефтени танкери на възраст над 15 години. В подобрената програма за инспекции по време на преглед на кораби за насипни товари и нефтени танкери или „Подобрена програма за преглед“ (ППП) се уточнява как да се провежда такава интензивна оценка. Тъй като ППП се използва като инструмент за постигане на целите на СОС, всички промени на инспекциите по ППП ще бъдат автоматично приложими посредством Регламент (ЕС) № 530/2012.

               (12)Съюзът не е член на ММО, нито е договаряща страна по въпросните конвенции и кодекси. Поради това е необходимо Съветът да оправомощи държавите членки да изразят позицията на Съюза и да изразят съгласието си да бъдат обвързани от тези изменения.

               ПРИЕ НАСТОЯЩОТО РЕШЕНИЕ:

               Член 1

               1.Позицията на Съюза на 40-ата сесия на Комитета за улесняване на корабоплаването на ММО е да се изрази съгласие с приемането на измененията на Конвенцията за улесняване на международното морско корабоплаване, определени в приложение 1 към документ FAL 39/16 на ММО.

               2.Когато е приложимо, държавите членки отправят уведомлението, изисквано съгласно член VIII от Конвенцията FAL, до генералния секретар на ММО по отношение на измененията, посочени в параграф 1, възможно най-скоро след влизането в сила на тези изменения.

               Член 2

               Позицията на Съюза на 69-ата сесия на Комитета по опазване на морската среда на ММО е да се изрази съгласие с приемането на измененията на правила 1 и 11 от приложение IV към MARPOL, определени в приложението към документ MEPC 69/3/3 на ММО.

               Член 3

               Позицията на Съюза на 96-ата сесия на Комитета по морска безопасност на ММО е да се изрази съгласие с приемането на следните изменения на:

               –правило II-2/13 от SOLAS, определени в приложение 14 от документ MSC 95/22/add.2 на ММО;

               –правило II-2/18 от SOLAS, определени в приложение 2 от документ SSE 2/20 на ММО;

               –глава 8 от Кодекса за системите за противопожарна безопасност, определени в приложение 18, точка 1 от документ 95/22/add.2 на ММО;

               –глава 17 от Кодекса за системите за противопожарна безопасност, определени в приложение 18, точка 2 от документ 95/22/add.2 на ММО;

               –Кодекса за подобрената програма за преглед от 2011 г., определени в приложение 15 от документ 95/22/add.2 на ММО.

               Член 4

               1.Позицията на Съюза, посочена в член 1, параграф 1 и членове 2 и 3, се изразява от държавите членки, които членуват в ММО, като действат съвместно в интерес на Съюза.

               2.Формални и незначителни промени в позициите, посочени в членове 1, 2 и 3, могат да бъдат договаряни, без да е необходимо изменянето на съответната позиция.

               Член 5

               Държавите членки се упълномощават да дадат своето съгласие да бъдат обвързани, в интерес на Съюза, от измененията, посочени в членове 1, 2 и 3.

               Член 6

               Адресати на настоящото решение са държавите членки.

               Съставено в Брюксел на  година.

                     Председател

                     За Съвета

                     Председател

                     (1)
                  Решение 2014/280/ЕС на Съвета относно позицията, която да бъде приета от името на Европейския съюз в Международната морска организация по време на 93-тата сесия на Комитета по морска безопасност, във връзка с приемане на измененията на правила SOLAS II-1/29, II-2/3, 2/9.7, 2/13.4, 2/18, III/20, Кодекса за спасителните средства и Кодекса за подобрената програма за преглед за 2011 година, ОВ L 145, 16.5.2014 г., стр. 40.

                     (2)
                  Директива 2010/65/ЕС на Европейския парламент и на Съвета от 20 октомври 2010 г. относно формалностите за даване на сведения за кораби, пристигащи във и/или напускащи пристанищата на държавите членки, и за отмяна на Директива 2002/6/ЕО, ОВ L 283, 29.10.2010 г., стр. 1.

                     (3)
                  Регламент (ЕО) № 562/2006 на Европейския парламент и на Съвета от 15 март 2006 г. за създаване на Кодекс на Общността за режима на движение на лица през границите (Кодекс на шенгенските граници), ОВ L 105, 13.4.2006 г., стр. 1.

                     (4)
                  Директива 2000/59/ЕО на Европейския парламент и на Съвета от 27 ноември 2000 г. относно пристанищните приемни съоръжения за отпадъци от експлоатацията на корабите и на остатъци от товари (ОВ L 332, 28.12.2000 г., стр. 81).

                     (5)
                  Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).

                     (6)
                  Регламент (ЕС) № 530/2012 на Европейския парламент и на Съвета от 13 юни 2012 г. относно ускореното въвеждане на изисквания за двукорпусни или еквивалентни конструкции за еднокорпусни нефтени танкери (ОВ L 172, 30.6.2012 г., стр. 3).


               ЕВРОПЕЙСКА КОМИСИЯ
            Брюксел, 8.4.2016
            COM(2016) 191 final
            2016/0101(NLE)
            Предложение за
            РЕШЕНИЕ НА СЪВЕТА
            за подписване, от името на Европейския съюз, и временно прилагане на Споразумението между Европейския съюз и Тувалу за премахване на визите за краткосрочно пребиваване

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               В Регламент (ЕО) № 539/2001 на Съвета
                  1
                са посочени третите държави, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване. Регламент (ЕО) № 539/2001 се прилага от всички държави членки, с изключение на Ирландия и Обединеното кралство.

               Регламент (ЕО) № 539/2001 беше изменен с Регламент (ЕС) № 509/2014 на Европейския парламент и на Съвета
                  2
                с прехвърлянето на 19 държави в приложение II, в което се посочват третите държави, чиито граждани са освободени от изискването за притежаване на виза. Тези 19 държави са: Вануату, Гренада, Доминика, Източен Тимор, Кирибати, Колумбия, Маршалови острови, Микронезия, Науру, Обединени арабски емирства, Палау, Перу, Самоа, Сейнт Винсънт и Гренадини, Сейнт Лусия, Соломонови острови, Тонга, Тринидад и Тобаго и Тувалу. Вписването на всяка от тези държави в приложение II се придружава от бележка под линия, в която се уточнява, че „освобождаването от изискването за притежаване на виза се прилага от датата на влизане в сила на споразумение за освобождаване от изискването за притежаване на виза, което се сключва с Европейския съюз“.

               Регламент (ЕС) № 509/2014 бе приет на 20 май 2014 г. и влезе в сила на 9 юни 2014 г. През юли 2014 г. Комисията представи препоръка до Съвета, който да я упълномощи да започне преговори за сключване на споразумения за премахване на визите с всяка от следните държави: Вануату, Гренада, Доминика, Източен Тимор, Кирибати, Маршалови острови, Микронезия, Науру, Обединени арабски емирства, Палау, Самоа, Сейнт Винсънт и Гренадини, Сейнт Лусия, Соломонови острови, Тонга, Тринидад и Тобаго и Тувалу
                  3
               . На 9 октомври 2014 г. Съветът изпрати на Комисията указания за водене на преговорите.

               Първите споразумения за премахване на визите бяха подписани на 6 май 2015 г. (Обединени арабски емирства), 26 май 2015 г. (Източен Тимор) и 28 май 2015 г. (Вануату, Гренада, Доминика, Самоа, Сейнт Винсънт и Гренадини, Сейнт Лусия, Тринидад и Тобаго) и се прилагат временно от датата на подписването им до влизането им в сила. Съветът разреши подписването на последващи споразумения за премахване на визите с Тонга (подписано на 20 ноември 2015 г.), Колумбия (подписано на 2 декември 2015 г.), Кирибати (датата на подписване все още не е определена) и Палау (подписано на 7 декември 2015 г.). Тези четири споразумения се прилагат временно от деня след подписването им до влизането им в сила.

               На 19 ноември 2014 г. започнаха преговорите с Тувалу. По време на заседанието беше преразгледан целият проект на текста на споразумението и впоследствие беше постигнато съгласие по всичките му аспекти. Споразумението беше парафирано от главните преговарящи на 8 октомври 2015 г. в Брюксел. Държавите членки бяха уведомени по време на проведеното на 26 октомври 2015 г. заседание на работна група „Визи“ на Съвета.

               2.ПРАВНО ОСНОВАНИЕ

               От страна на Съюза правното основание за споразумението е член 77, параграф 2, буква а) от Договора за функционирането на Европейския съюз (ДФЕС) във връзка с член 218 от него.

               Приложеното предложение представлява правният инструмент за подписване на споразумението. Съветът ще вземе решение с квалифицирано мнозинство.

               Като се вземат предвид фактът, че Тувалу ще може да приключи бързо вътрешната си процедура за ратифициране, както и дългият период от време, изминал, откакто Комисията за първи път предложи гражданите на Тувалу да бъдат освободени от задължението за притежаване на виза (ноември 2012 г.), в предложеното решение за подписването се предвижда споразумението да започне да се прилага временно от деня след подписването му в съответствие с член 218, параграф 5 от ДФЕС. Като се има предвид, че е необходимо одобрението на Европейския парламент преди сключването на споразумението, Комисията ще информира Европейския парламент относно временното прилагане на споразумението.

               3.РЕЗУЛТАТ ОТ ПРЕГОВОРИТЕ

               Комисията счита, че целите, определени от Съвета в неговите указания за водене на преговорите, са постигнати и че проектът на споразумението за премахване на визите е приемлив за Съюза.

               Окончателното му съдържание може да бъде обобщено, както следва:

               Цел

               В споразумението се предвижда безвизово пътуване за гражданите на Европейския съюз и за гражданите на Тувалу, когато пътуват до територията на другата договаряща страна за срок до 90 дни в рамките на всеки период от 180 дни.

               С цел защита на еднаквото третиране на всички граждани на ЕС в споразумението бе включена разпоредба, постановяваща, че Тувалу може да спре или да прекрати прилагането на споразумението само по отношение на всички държави — членки на Европейския съюз, и съответно, Съюзът също може да спре или да прекрати прилагането на споразумението само по отношение на всички свои държави членки.

               Специфичното положение на Обединеното кралство и Ирландия е отразено в преамбюла.

               Приложно поле

               Премахването на визите обхваща всички категории лица (притежателите на обикновен, дипломатически, служебен/официален и специален паспорт), пътуващи с всякаква цел, с изключение на упражняването на доходоносна дейност. За тази категория всяка държава членка, а също и Тувалу имат свободата да налагат изискването за притежаване на виза на гражданите на другата страна в съответствие с приложимото право на Съюза или национално право. За да се гарантира хармонизираното изпълнение, към споразумението е приложена съвместна декларация за тълкуването на категорията лица, които пътуват с цел упражняване на доходоносна дейност.

               Продължителност на престоя

               В споразумението се предвижда безвизово пътуване за гражданите на Европейския съюз и за гражданите на Тувалу, когато пътуват до територията на другата договаряща страна за срок до 90 дни в рамките на всеки период от 180 дни. Към споразумението е приложена съвместна декларация относно тълкуването на този срок до 90 дни за всеки период от 180 дни.

               В споразумението се отчита положението на държавите членки, които все още не прилагат изцяло достиженията на правото от Шенген. Докато тези държави членки не са част от Шенгенското пространство без вътрешни граници, с премахването на визите се предоставя право на гражданите на Тувалу да престояват за срок до 90 дни в рамките на всеки период от 180 дни на територията на всяка от тях (понастоящем това са България, Кипър, Румъния и Хърватия), независимо от срока, изчислен за цялото Шенгенско пространство.

               Териториално приложение

               В споразумението се съдържат разпоредби, отнасящи се до неговото териториално приложение: в случая на Франция и Нидерландия премахването на визите ще даде право на гражданите на Тувалу да престояват само на европейската територия на тези държави членки.

               Декларации

               В допълнение към гореспоменатите съвместни декларации към споразумението са приложени други две съвместни декларации:

               –за асоциирането на Норвегия, Исландия, Швейцария и Лихтенщайн към процеса на изпълнение, прилагане и развитие на достиженията на правото от Шенген;

               –за пълното разпространение на информацията за съдържанието на споразумението за премахване на визите, за последствията от това споразумение и за свързаните с него въпроси, като условията за влизане.

               4.ЗАКЛЮЧЕНИЕ

               С оглед на горепосочените резултати Комисията предлага Съветът:

               –да вземе решение споразумението да бъде подписано от името на Съюза и да оправомощи председателя на Съвета да посочи лицето(ата), надлежно упълномощено(и) да го подпише(ат) от името на Съюза;

               –да одобри временното прилагане на споразумението до неговото влизане в сила.

               2016/0101 (NLE)

               Предложение за

               РЕШЕНИЕ НА СЪВЕТА

               за подписване, от името на Европейския съюз, и временно прилагане на Споразумението между Европейския съюз и Тувалу за премахване на визите за краткосрочно пребиваване

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)С Регламент (ЕС) № 509/2014 на Европейския парламент и на Съвета
                  4
                вписването относно Тувалу беше прехвърлено от приложение I в приложение II към Регламент (ЕО) № 539/2001 на Съвета
                  5
               .

               (2)Вписването относно Тувалу се придружава от бележка под линия, в която се посочва, че освобождаването от изискването за виза се прилага от датата на влизане в сила на споразумение за освобождаване от изискването за виза, което се сключва с Европейския съюз.

               (3)На 9 октомври 2014 г. Съветът прие решение, с което упълномощи Комисията да започне преговори с Тувалу за сключване на споразумение между Европейския съюз и Тувалу за премахване на визите за краткосрочно пребиваване („Споразумението“).

               (4)Преговорите по Споразумението започнаха на 19 ноември 2014 г. и приключиха успешно с парафирането му на 8 октомври 2015 г.

               (5)Споразумението следва да бъде подписано и декларациите, приложени към Споразумението, следва да бъдат одобрени от името на Съюза. Споразумението следва да се прилага временно, считано от деня след подписването му, до приключване на процедурите по неговото официално сключване.

               (6)Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета
                  6
               ; следователно Обединеното кралство не участва в неговото приемане и не е обвързано от него, нито от неговото прилагане.

               (7)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета
                  7
               ; следователно Ирландия не участва в неговото приемане и не е обвързана от него, нито от неговото прилагане.

               ПРИЕ НАСТОЯЩОТО РЕШЕНИЕ:

               Член 1

               Разрешава се подписването, от името на Съюза, на Споразумението между Европейския съюз и Тувалу за премахване на визите за краткосрочно пребиваване („Споразумението“), при условие на сключването на посоченото споразумение.

               Текстът на Споразумението е приложен към настоящото решение.

               Член 2

               Декларациите, приложени към настоящото решение, се одобряват от името на Съюза.

               Член 3

               Председателят на Съвета е оправомощен да посочи лицето(ата), упълномощено(и) да подпише(ат) Споразумението от името на Съюза.

               Член 4

               Споразумението се прилага временно, считано от деня след подписването му, до приключване на процедурите по сключването му.

               Член 5

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ L 81, 21.3.2001 г., стр. 1).

                     (2)
                  Регламент (ЕС) № 509/2014 на Европейския парламент и на Съвета от 15 май 2014 г. за изменение на Регламент (ЕО) № 539/2001 на Съвета за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ L 149, 20.5.2014 г., стр. 67).

                     (3)
                  COM(2014) 467, 17.7.2014 г.

                     (4)
                  Регламент (ЕС) № 509/2014 на Европейския парламент и на Съвета от 15 май 2014 г. за изменение на Регламент (ЕО) № 539/2001 на Съвета за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ L 149, 20.5.2014 г., стр. 67).

                     (5)
                  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ L 81, 21.3.2001 г., стр. 1).

                     (6)
                  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

                     (7)
                  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

    ---documentbreak---

               ЕВРОПЕЙСКА КОМИСИЯ
            Брюксел, 8.4.2016
            COM(2016) 191 final
            ПРИЛОЖЕНИЕ
            към
            Предложението за решение на Съвета
            за подписване, от името на Европейския съюз, и временно прилагане на Споразумението между Европейския съюз и Тувалу за премахване на визите за краткосрочно пребиваване

               ПРИЛОЖЕНИЕ

               към

               Предложението за решение на Съвета

               за подписване, от името на Европейския съюз, и временно прилагане на Споразумението между Европейския съюз и Тувалу за премахване на визите за краткосрочно пребиваване

               СПОРАЗУМЕНИЕ

               между Европейския съюз и Тувалу за премахване на визите за краткосрочно пребиваване

               ЕВРОПЕЙСКИЯТ СЪЮЗ, наричан по-долу „Съюзът“ или „ЕС“, и

               ТУВАЛУ,

               заедно наричани по-долу „договарящите страни“,

               С ЦЕЛ по-нататъшно развиване на приятелските отношения между договарящите страни и като желаят да улеснят пътуванията чрез осигуряване на безвизово влизане и кратък престой за своите граждани,

               КАТО ВЗЕХА ПРЕДВИД Регламент (ЕC) № 509/2014 на Европейския парламент и на Съвета от 15 май 2014 г. за изменение на Регламент (ЕО) № 539/2001 на Съвета за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване
                  1
               , чрез — inter alia — прехвърляне на 19 трети държави, включително Тувалу, в списъка с трети държави, чиито граждани са освободени от изискването за виза за краткосрочно пребиваване в държавите членки,

               КАТО ОТЧИТАТ, че в член 1 от Регламент (ЕС) № 509/2014 се предвижда, че за тези 19 държави освобождаването от изискването за виза се прилага от датата на влизане в сила на споразумение за освобождаване от изискването за виза, което се сключва със Съюза,

               КАТО ЖЕЛАЯТ да защитят принципа на еднакво третиране на всички граждани на ЕС,

               КАТО ИМАТ ПРЕДВИД, че лицата, пътуващи с цел упражняване на доходоносна дейност по време на своя кратък престой, не попадат в приложното поле на настоящото споразумение и следователно за тази категория продължават да се прилагат съответните правила на правото на Съюза и националното право на държавите членки, както и на националното право на Тувалу във връзка със задължението за виза или освобождаването от изискването за виза и във връзка с достъпа до трудова заетост,

               КАТО ВЗЕМАТ ПРЕДВИД Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат по отношение на Обединеното кралство и Ирландия,

               СЕ СПОРАЗУМЯХА ЗА СЛЕДНОТО:

               ЧЛЕН 1

               Цел

               Настоящото споразумение предвижда безвизово пътуване за гражданите на Съюза и за гражданите на Тувалу, когато пътуват до територията на другата договаряща страна за срок до 90 дни в рамките на всеки период от 180 дни.

               ЧЛЕН 2

               Определения

               За целите на настоящото споразумение:

               а)
                     „държава членка“ означава всяка държава — членка на Съюза, с изключение на Обединеното кралство и Ирландия;

               б)
                     „гражданин на Съюза“ означава гражданин на държава членка съгласно определението в буква а);

               в)
                     „гражданин на Тувалу“ означава всяко лице, което притежава гражданство на Тувалу;

               г)
                     „Шенгенско пространство“ означава пространството без вътрешни граници, обхващащо териториите на държавите членки съгласно определението в буква а), които прилагат изцяло достиженията на правото от Шенген.

               ЧЛЕН 3

               Приложно поле

               1.
                     Гражданите на Съюза, които притежават валиден обикновен, дипломатически, служебен, официален или специален паспорт, издаден от държава членка, могат да влизат и престояват без виза на територията на Тувалу за срока на престой, определен в член 4, параграф 1.

               Гражданите на Тувалу, които притежават валиден обикновен, дипломатически, служебен, официален или специален паспорт, издаден от Тувалу, могат да влизат и престояват без виза на територията на държавите членки за срока на престой, определен в член 4, параграф 2.

               2.
                     Параграф 1 от настоящия член не се прилага за лицата, пътуващи с цел упражняване на доходоносна дейност.

               За тази категория лица всяка държава членка може самостоятелно да реши да наложи изискването за виза за гражданите на Тувалу или да го отмени в съответствие с член 4, параграф 3 от Регламент (ЕО) № 539/2001 на Съвета
                  2
               .

               За тази категория лица Тувалу може да реши да наложи изискването за виза или да премахне визите за гражданите на всяка държава членка поотделно в съответствие със своето национално право.

               3.
                     Премахването на визите, предвидено с настоящото споразумение, се прилага, без да се засяга правото на договарящите страни във връзка с условията за влизане и кратък престой. Държавите членки и Тувалу си запазват правото да откажат влизане и кратък престой на своята територия, ако едно или повече от тези условия не са изпълнени.

               4.
                     Премахването на визите се прилага независимо от вида транспорт, използван за преминаване на границите на договарящите страни.

               5.
                     Необхванатите от настоящото споразумение въпроси се уреждат от правото на Съюза, националното право на държавите членки и националното право на Тувалу.

               ЧЛЕН 4

               Продължителност на престоя

               1.
                     Гражданите на Съюза могат да престояват на територията на Тувалу за срок до 90 дни в рамките на всеки период от 180 дни.

               2.
                     Гражданите на Тувалу могат да престояват на територията на държавите членки, прилагащи изцяло достиженията на правото от Шенген, за срок до 90 дни в рамките на всеки период от 180 дни. Този срок се изчислява независимо от всякакъв престой в държава членка, която все още не прилага изцяло достиженията на правото от Шенген.

               Гражданите на Тувалу могат да престояват за срок до 90 дни в рамките на всеки период от 180 дни на територията на всяка от държавите членки, които все още не прилагат изцяло достиженията на правото от Шенген, независимо от продължителността на престоя, изчислена за територията на държавите членки, които прилагат изцяло достиженията на правото от Шенген.

               3.
                     Настоящото споразумение не засяга възможността Тувалу и държавите членки да удължат срока на престой над 90 дни в съответствие със своето съответно национално право и с правото на Съюза.

               ЧЛЕН 5

               Териториално приложение

               1.
                     По отношение на Френската република настоящото споразумение се прилага само за европейската територия на Френската република.

               2.
                     По отношение на Кралство Нидерландия настоящото споразумение се прилага само за европейската територия на Кралство Нидерландия.

               ЧЛЕН 6

               Съвместен комитет за управление на Споразумението

               1.
                     Договарящите страни създават Съвместен комитет от експерти (наричан по-долу „Комитетът“), съставен от представители на Съюза и представители на Тувалу. Съюзът се представлява от Европейската комисия.

               2.
                     Комитетът има, inter alia, следните задачи:

               а)
                     наблюдение на прилагането на настоящото споразумение;

               б)
                     представяне на предложения за изменения или допълнения на настоящото споразумение;

               в)
                     уреждане на спорове, възникнали при тълкуването или прилагането на настоящото споразумение.

               3.
                     Комитетът се свиква при необходимост по искане на една от договарящите страни.

               4.
                     Комитетът приема свой процедурен правилник.

               ЧЛЕН 7

               Връзка на настоящото споразумение със съществуващи двустранни споразумения за премахване на визите между държавите членки и Тувалу

               Настоящото споразумение има предимство пред всички двустранни споразумения или договорености, сключени между отделните държави членки и Тувалу, доколкото те уреждат въпроси, попадащи в приложното поле на настоящото споразумение.

               ЧЛЕН 8

               Заключителни разпоредби

               1.
                     Настоящото споразумение се ратифицира или одобрява от договарящите страни в съответствие с техните съответни вътрешни процедури и влиза в сила на първия ден от втория месец след датата на по-късната от двете нотификации, чрез които договарящите страни се уведомяват една друга относно приключването на тези процедури.

               Настоящото споразумение се прилага временно от деня след неговото подписване.

               2.
                     Настоящото споразумение се сключва за неопределен срок, освен ако действието му бъде прекратено в съответствие с параграф 5.

               3.
                     Настоящото споразумение може да бъде изменяно с писменото съгласие на договарящите страни. Измененията влизат в сила, след като договарящите страни се уведомят една друга за приключването на своите вътрешни процедури, необходими за тази цел.

               4.
                     Всяка договаряща страна може да спре изцяло или частично прилагането на настоящото споразумение, по-специално по причини, свързани с обществения ред, защитата на националната сигурност или защитата на общественото здраве и незаконната имиграция, или при повторното въвеждане на изискването за виза от някоя от договарящите страни. Другата договаряща страна се уведомява за решението за спиране на прилагането не по-късно от два месеца преди планираната дата на неговото влизане в сила. Договарящата страна, която е спряла прилагането на настоящото споразумение, незабавно информира другата договаряща страна, ако причините за това спиране отпаднат, и възобновява прилагането.

               5.
                     Всяка договаряща страна може да прекрати настоящото споразумение с писмено уведомление на другата страна. Настоящото споразумение престава да бъде в сила 90 дни след това.

               6.
                     Тувалу може да спре прилагането на настоящото споразумение или да го прекрати само по отношение на всички държави членки.

               7.
                     Съюзът може да спре прилагането на настоящото споразумение или да го прекрати само по отношение на всички свои държави членки.

               Съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички езици са еднакво автентични.

               СЪВМЕСТНА ДЕКЛАРАЦИЯ ПО ОТНОШЕНИЕ НА ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН

               Договарящите страни отбелязват съществуващите тесни връзки между Европейския съюз и Норвегия, Исландия, Швейцария и Лихтенщайн, по-специално въз основа на споразуменията от 18 май 1999 г. и 26 октомври 2004 г. относно асоциирането на тези държави към процеса на изпълнение, прилагане и развитие на достиженията на правото от Шенген.

               При тези обстоятелства е желателно властите на Норвегия, Исландия, Швейцария и Лихтенщайн, от една страна, и на Тувалу, от друга страна, незабавно да сключат двустранни споразумения за премахване на визите за краткосрочно пребиваване при условия, подобни на тези на настоящото споразумение.

               СЪВМЕСТНА ДЕКЛАРАЦИЯ ОТНОСНО ТЪЛКУВАНЕТО НА КАТЕГОРИЯТА ЛИЦА, ПЪТУВАЩИ С ЦЕЛ УПРАЖНЯВАНЕ НА ДОХОДОНОСНА ДЕЙНОСТ, СЪГЛАСНО ПРЕДВИДЕНОТО В ЧЛЕН 3, ПАРАГРАФ 2 ОТ НАСТОЯЩОТО СПОРАЗУМЕНИЕ

               В желанието си да осигурят общо тълкуване договарящите страни се съгласяват, че за целите на настоящото споразумение категорията лица, упражняващи доходоносна дейност, обхваща лицата, които влизат на територията на другата договаряща страна с цел упражняване на доходоносно занятие или платена дейност като наето лице или като доставчик на услуги.

               Тази категория следва да не обхваща:

               –
                     представителите на деловите среди, т.е. лицата, пътуващи с делова цел (без да са наети в държавата на другата договаряща страна),

               –
                     спортистите и хората на изкуството, извършващи дейност по конкретен повод,

               –
                     журналистите, изпратени от медиите на своята държава по пребиваване, и

               –
                     стажантите в рамките на едно и също предприятие.

               Прилагането на настоящата декларация се наблюдава от Съвместния комитет в рамките на отговорностите му съгласно член 6 от настоящото споразумение, като той може да предложи изменения, когато въз основа на опита на договарящите страни счита това за необходимо.

               СЪВМЕСТНА ДЕКЛАРАЦИЯ ОТНОСНО ТЪЛКУВАНЕТО НА СРОКА ДО 90 ДНИ В РАМКИТЕ НА ВСЕКИ ПЕРИОД ОТ 180 ДНИ СЪГЛАСНО ЧЛЕН 4 ОТ НАСТОЯЩОТО СПОРАЗУМЕНИЕ

               Договарящите страни приемат, че срокът до 90 дни в рамките на всеки период от 180 дни, предвиден в член 4 от настоящото споразумение, означава или непрекъснато посещение, или няколко последователни посещения, чиято обща продължителност не надвишава 90 дни в рамките на всеки период от 180 дни.

               Понятието „всеки“ предполага прилагането на „подвижен“ референтен период от 180 дни, като се гледа назад всеки ден от престоя за последния период от 180 дни, за да се провери дали продължава да бъде изпълнявано изискването за 90 дни в рамките на всеки период от 180 дни. Наред с другото това означава, че липсата на непрекъснат период от 90 дни позволява нов престой до 90 дни.

               СЪВМЕСТНА ДЕКЛАРАЦИЯ ОТНОСНО ИНФОРМИРАНЕТО НА ГРАЖДАНИТЕ ЗА СПОРАЗУМЕНИЕТО ЗА ПРЕМАХВАНЕ НА ВИЗИТЕ

               Като признават значението на прозрачността за гражданите на Европейския съюз и гражданите на Тувалу, договарящите страни се съгласяват да гарантират пълно разпространение на информацията за съдържанието на Споразумението за премахване на визите, за последиците от това споразумение и за свързаните с него въпроси, като условията за влизане.

               _________________

                     (1)
                  OВ на ЕС, L 149, 20.5.2014 г., стр. 67.

                     (2)
                  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ L 81, 21.3.2001 г., стр. 1).